《送彦周》
宋代·释德洪

虞卿脱魏齐，弃意与俱去。公卿一破甑，掉臂不复顾。

萧何追韩信，弃车遂徒走。贪贤如攫金，不见市人聚。

会合意倾写，掩书想风度。彦周虽绿发，风味映前古。

高论倾座人，能破万毁誉。独立傲世波，屹然如砥柱。

令人每见之，不敢发鄙语。推堕吾法中，偃蹇揖佛祖。

死生人所怖，玩之于掌股。此生几离别，此别觉酸楚。

夜寒众峰高，独看霜月吐。明日解归舟，西风白蘋浦。

君去我独留，苍茫烟水暮。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。